Πρόταση οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 89/647/ΕΟΚ σχετικά με το συντελεστή φερεγγυότητας των πιστωτικών ιδρυμάτων

(96/C 114/06)

(Κείμενο που παρουσιάζει ενδιαφέρον για τον ΕΟΧ)

COM(95) 709 τελικό - 96/0003(COD)

(Υποβλήθηκε από την Επιτροπή στις 28 Φεβρουαρίου 1996)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 57 παράγραφος 2 πρώτη και τρίτη πρόταση,

την πρόταση της Επιτροπής,

τη γνώμη της Οικονομικής και Κοινωνικής Επιτροπής,

Αποφασίζοντας σύμφωνα με τη διαδικασία του άρθρου 189 Β της συνθήκης,

Εκτιμώντας:

ότι οι τίτλοι που εξασφαλίζονται με ενυπόθηκες απαιτήσεις μπορούν να εξομοιωθούν με τα δάνεια που αναφέρονται στο άρθρο 6 παράγραφος 1 στοιχείο γ) σημείο 1 και στο άρθρο 11 παράγραφος 4 της οδηγίας 89/647/ΕΟΚ του Συμβουλίου (1), εάν οι αρμόδιες αρχές θεωρούν ότι είναι ισοδύναμοι ως προς τον πιστωτικό κίνδυνο 7 ότι ο εκδότης των τίτλων αυτών πρέπει να είναι από νομική και οικονομική άποψη ανεξάρτητος από τον αρχικό ενυπόθηκο δανειστή 7

ότι το άρθρο 11 παράγραφος 4 της οδηγίας 89/647/ΕΟΚ προβλέπει, υπό ορισμένους όρους, παρέκκλιση για τέσσερα κράτη μέλη από τις διατάξεις του άρθρου 6 παράγραφος 1 στοιχείο γ) σημείο 1 όσον αφορά το συντελεστή στάθμισης που πρέπει να εφαρμόζεται στα στοιχεία ενεργητικού που εξασφαλίζονται με υποθήκες επί γραφείων και εμπορικών χώρων πολλαπλής χρήσης 7 ότι η παρέκκλιση αυτή έληξε την 1η Ιανουαρίου 1996 7

ότι, κατά τη θέσπιση της οδηγίας 89/647/ΕΟΚ, η Επιτροπή ανέλαβε να εξετάσει τη μεταβατική αυτή διάταξη, προκειμένου να εξακριβώσει εάν, με βάση τα αποτελέσματα της εξέτασης και των διεθνών εξελίξεων και λαμβανομένης υπόψη της ανάγκης να αποφευχθούν οι στρεβλώσεις του ανταγωνισμού, είναι αναγκαία η τροποποίηση της διάταξης και η υποβολή, κατά περίπτωση, κατάλληλων προτάσεων 7 ότι, παρόλο που δεν οδηγούν σε αδιαμφισβήτητα συμπεράσματα, τα αποτελέσματα της έρευνας για τη διάταξη αυτή καταδεικνύουν ότι δεν υπάρχει ουσιαστική διαφορά μεταξύ των ποσοστών ζημιών που διαπιστώθηκαν στα κράτη μέλη που τυγχάνουν και σε εκείνα που δεν τυγχάνουν της παρέκκλισης αυτής 7 ότι είναι, κατά συνέπεια, δυνατή η επέκταση της παρέκκλισης σε όλα τα κράτη μέλη που το επιθυμούν για περίοδο πέντε ετών 7 ότι τα ενυπόθηκα ακίνητα πρέπει να αποτελούν αντικείμενο αυστηρής αποτίμησης 7 ότι τα ακίνητα αυτά πρέπει να χρησιμοποιούνται ή να εκμισθώνονται από τον ιδιοκτήτη 7 ότι, στην τελευταία αυτή περίπτωση, το μίσθωμα πρέπει να είναι εγγυημένο κατά την κρίση των αρμόδιων αρχών 7 ότι τα δάνεια για την αξιοποίηση ακίνητης περιουσίας εξαιρούνται από το πεδίο εφαρμογής της διάταξης αυτής 7

ότι η παρούσα οδηγία αποτελεί το πλέον πρόσφορο μέσο για την επίτευξη των επιδιωκόμενων στόχων 7 ότι η παρούσα οδηγία περιορίζεται στις ελάχιστες απαιτήσεις για την επίτευξη των στόχων αυτών και δεν υπερβαίνει τα αναγκαία για το σκοπό αυτό όρια 7

ότι η παρούσα οδηγία αφορά τον Ευρωπαϊκό Οικονομικό Χώρο (ΕΟΧ) και ότι τηρήθηκε η διαδικασία του άρθρου 99 της συμφωνίας για τον ΕΟΧ 7

ότι η θέσπιση της παρούσας οδηγίας αποτέλεσε αντικείμενο διαβούλευσης με τη συμβουλευτική επιτροπή τραπεζών,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 89/647/ΕΟΚ τροποποιείται ως εξής:

1. Στο άρθρο 6 παράγραφος 1 στοιχείο γ) σημείο 1 προστίθενται τα ακόλουθα εδάφια:

«Τίτλοι που εξασφαλίζονται με ενυπόθηκες απαιτήσεις και μπορούν να εξομοιωθούν με τα δάνεια που αναφέρονται στο πρώτο εδάφιο του παρόντος σημείου ή στην παράγραφο 4 του άρθρου 11, εάν οι αρμόδιες αρχές θεωρούν, λαμβανομένου υπόψη του νομοθετικού πλαισίου που ισχύει σε κάθε κράτος μέλος, ότι είναι ισοδύναμοι ως προς τον πιστωτικό κίνδυνο.

Οι αρμόδιες αρχές θα πρέπει ιδίως να μεριμνούν ώστε:

i) οι τίτλοι αυτοί να εξασφαλίζονται καθ' ολοκληρία και άμεσα από σύνολο ενυπόθηκων απαιτήσεων ιδίας φύσεως με εκείνες που ορίζονται στο πρώτο εδάφιο του παρόντος σημείου ή στο άρθρο 11 παράγραφος 4 και οι οποίες παρέχουν πλήρη ασφάλεια κατά τη σύσταση των τίτλων,

ii) οι επενδυτές σε τίτλους που εξασφαλίζονται με ενυπόθηκες απαιτήσεις να έχουν άμεσα, ή μέσω θεματοφύλακα εξ ονόματος τους, υποθήκη πρώτης τάξεως επί των ενυποθήκων, κατ' αναλογία προς τους τίτλους που κατέχουν 7 όταν ο θεματοφύλακας ασκεί το εκ της πρώτης υποθήκης δικαίωμα, να το ασκεί προς όφελος αυτών των επενδυτών.»

2. Η παράγραφος 4 του άρθρου 11 αντικαθίσταται από το ακόλουθο κείμενο:

«4. Έως την 1η Ιανουαρίου 2001, οι αρμόδιες αρχές των κρατών μελών μπορούν να εφαρμόζουν συντελεστή στάθμισης κινδύνου 50 % στα δάνεια που, κατά την κρίση των αρχών αυτών, εξασφαλίζονται πλήρως και καθ' ολοκληρία με υποθήκες επί γραφείων ή εμπορικών χώρων πολλαπλής χρήσης που βρίσκονται στο έδαφος των κρατών μελών τα οποία επιτρέπουν την εφαρμογή συντελεστή στάθμισης 50 %. Το ποσό του δανείου δεν μπορεί να υπερβαίνει το 60 % της αξίας του ενυποθήκου, υπολογιζομένης βάσει αυστηρών κριτηρίων αποτίμησης που ορίζονται με νομοθετικές ή κανονιστικές διατάξεις, και το ακίνητο πρέπει να χρησιμοποιείται από τον ιδιοκτήτη ή να εκμισθώνεται από αυτόν 7 στην τελευταία περίπτωση, το μίσθωμα πρέπει να είναι εγγυημένο, κατά την κρίση των αρμόδιων αρχών, τουλάχιστον έως το επίπεδο που προβλέφθηκε κατά την αποτίμηση της αξίας του ακινήτου.

Η πρώτη πρόταση του πρώτου εδαφίου δεν αποκλείει τη δυνατότητα των αρμόδιων αρχών κράτους μέλους που εφαρμόζει υψηλότερο συντελεστή στάθμισης κινδύνου στο έδαφός του να επιτρέπουν την εφαρμογή συντελεστή στάθμισης 50 % γι' αυτό το είδος δανείων στο έδαφος των κρατών μελών που επιτρέπουν την εφαρμογή συντελεστή στάθμισης κινδύνου 50 %.»

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, το αργότερο την 31η Δεκεμβρίου 1997. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή τα κείμενα των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ L 386, 30. 12. 1989, σ. 14, όπως τροποποιήθηκε τελευταία από την οδηγία . . . (συμβατικός συμψηφισμός).